《游铁尖山得怪石欣喜过望率成五古》
清代·陈锡金

选花欲其美，选石欲其丑。平生蓄此念，郁郁十年久。

东向泰山奔，西入华山走。到处必搜寻，当意一无有。

何图失意间，奇礓忽入手。权作石友看，摩挲日八九。

人怪嗜好偏，冁然开笑口。胡不类而类，胡非偶而偶。

唤我作米颠，我亦公然受。石若再能言，谓我为颠否。